Det er anden gang, den ambitiøse skiløber Christoffer Faarup skal deltage i vinter-OL, men denne gang er det med langt mere erfaring i bagagen. Derfor har den 25-årige nordjyde endnu større forventninger til sig selv. - Mit samlede mål er at køre i top 20 i minimum en af de tre konkurrencer, som jeg stiller op i. Det vil være fantastisk, hvis det lykkes, men jeg føler, at formen og min udvikling er til det, siger Christoffer Faarup . Christoffer Faarup, der til dagligt bor i Norge, stiller op i styrtløb, Super-G og kombinationskonkurrencerne. - Hvis jeg kigger fire år tilbage, hvor jeg deltog ved vinter-OL for første gang, så er der sket rigtig meget. Min udviklingskurve har været stejlt stigende, og jeg har forbedret mig markant på stort set alle områder. For fire år siden var jeg vel omkring nummer 450 i verden. Nu er jeg i top 100, og min formkurve er fortsat opadgående, siger Christoffer Faarup. Vinter-OL i sydkoreanske PyeongChang begynder den 9. februar og slutter den 25. februar. Det danske hold består af to curlinghold, tre speedskatere, en langrendsløber og en alpin skiløber.
Den nordjyske skiløber Christoffer Faarup har store forventninger til sig selv, når han til februar skal deltage i vinter-OL i Sydkorea.